הארי קיין

קריירת מועדונים

קיין החל לשחק כדורגל בגיל 6 בקבוצות הילדים של רידג'וויי רוברס, ולאחר ששיחק תקופות קצרות בקבוצות הילדים של ארסנל ושל ווטפורד, הצטרף בגיל 11 למחלקת הנוער של טוטנהאם הוטספר. בעונת 2009/2010 הבקיע 18 שערים במדי קבוצת הנוער של טוטנהאם. ב-7 בינואר 2011 הושאל ללייטון אוריינט מהליגה השלישית עד לתום העונה. הוא ערך את הופעת הבכורה שלו ב-15 בינואר, בתיקו 1–1 נגד רוצ'דייל. ב-22 בינואר הבקיע קיין את שער הבכורה שלו בקריירה, בניצחון 4–0 נגד שפילד וונסדיי. ב-12 בפברואר הבקיע צמד בניצחון 4–1 בריסטול רוברס, כאשר עלה כמחליף 20 דקות לסיום המשחק.
ב-25 באוגוסט 2011 ערך קיין את הופעתו הראשונה בטוטנהאם, בתיקו 0–0 נגד הארטס במסגרת מוקדמות הליגה האירופית, ובמהלך המשחק סחט פנדל ובעט אותו אך החמיץ. ב-15 בדצמבר 2011 הבקיע את שער הבכורה שלו בטוטנהאם, בניצחון 4–0 נגד שמרוק רוברס, ובסך הכל ערך 5 הופעות בליגה האירופית בעונה זו. ב-1 בינואר 2012 הושאל למילוול מליגת המשנה עד לסיום העונה, ובמדיה הבקיע תשעה שערים ב-27 הופעות בכל המסגרות.
את עונת 2012/2013 החל קיין בטוטנהאם, וב-18 באוגוסט 2012 ערך את הופעת הבכורה שלו בפרמייר ליג, כשנכנס כמחליף במשחק מול ניוקאסל יונייטד, אך ב-31 באוגוסט הושאל לנוריץ' סיטי מהפרמייר ליג עד לסיום העונה. במהלך משחק נגד דונקסטר רוברס שבר קיין את עצם כף הרגל, וחזר לשחק רק בדצמבר 2012. בסך הכל ערך שלוש הופעות ליגה במדי נוריץ', וב-21 בפברואר 2013 הושאל ללסטר סיטי מליגת המשנה עד לסיום העונה. ב-26 בפברואר ערך קיין את הופעת הבכורה שלו בלסטר, בניצחון 3–0 על בלקבורן רוברס, בו גם הבקיע את שער הבכורה שלו, ובסך הכל כבש שני שערי ליגה ב-13 הופעות במדי לסטר.
בקיץ 2013 חזר קיין לטוטנהאם, ואת שער הבכורה שלו במועדון הבקיע ב-30 באוקטובר 2013, כאשר השווה את התוצאה בתוספת הזמן של המשחק מול האל סיטי במסגרת גביע הליגה האנגלי, ובבעיטות ההכרעה כבש את הפנדל החמישי וטוטנהאם ניצחה 8–7. ב-7 באפריל 2014 פתח לראשונה בהרכב הקבוצה, בניצחון 5–1 נגד סנדרלנד, ובמשחק זה אף הבקיע את שער הליגה הראשון שלו. בסך הכל שותף קיין בעשרה משחקי ליגה בעונת 2013/2014, בהם כבש שלושה שערים. ב-23 באוקטובר 2014 הבקיע קיין את השלושער הראשון שלו בקריירה, בניצחון 5–1 נגד אסטרס טריפולי במסגרת שלב הבתים של הליגה האירופית. ב-2 בפברואר 2015 האריך את חוזהו עד יוני 2020. בחודשים ינואר ופברואר 2015 זכה בתואר שחקן החודש והיה השחקן הרביעי שמצליח לזכות בפרס חודשיים ברציפות. בחודש ינואר הבקיע שער שזכה בתואר "שער החודש". ב-21 במרץ הבקיע קיין שלושער בניצחון 4–3 נגד לסטר סיטי, ואת העונה הוא סיים כסגן מלך שערי הליגה עם 21 שערים. קיין נכלל בנבחרת העונה של הפרמייר ליג לעונת 2014/2015, ונבחר לכדורגלן הצעיר של השנה בליגה האנגלית. בכל המסגרות הבקיע קיין 31 שערים ושבר את שיא המועדון של גארי ליניקר אשר כבש 30 שערים במדי טוטנהאם בעונת 1991/1992.
בעונת 2015/2016 כבש קיין 25 שערי ליגה וזכה בתואר מלך השערים של הפרמייר ליג, נכלל בנבחרת העונה של הפרמייר ליג והוביל את טוטנהאם למקום השלישי בליגה. ב-10 בספטמבר 2016 כבש קיין את שערו ה-50 בפרמייר ליג בניצחון טוטנהאם 4–0 על סטוק סיטי. ב-18 במאי 2017 כבש רביעייה מול האלופה היוצאת לסטר סיטי, ובכך השלים 29 שערי ליגה בעונת 2016/2017 והפך לשחקן הרביעי בתולדות הליגה האנגלית שכובש יותר מ-20 שערים במשך שלוש עונות ברציפות, אחרי אלן.
את שנת 2017 סיים קיין כמלך השערים באירופה עם 56 שערים, מתוכם 39 שערים בפרמייר ליג, ובכך הפך לשחקן שהבקיע הכי הרבה שערים בשנה בודדת בליגה אי פעם. ב-13 בינואר 2018 הפך למלך השערים של טוטנהאם בפרמייר ליג לאחר שכבש צמד בניצחון 4–0 על אברטון, ובכך עקף את טדי שרינגהאם שכבש 97 שערים במדי הקבוצה. ב-4 בפברואר 2018 כבש את שערו ה-100 במדי טוטנהאם בפרמייר ליג, בפנדל בדקה ה-95 בתיקו 2–2 מול ליברפול. ב-13 בפברואר 2018 השווה קיין את שיאו של סטיבן ג'רארד כשחקן האנגלי שכבש הכי הרבה שערים בעונה אחת בליגת האלופות, כשכבש מול יובנטוס והעלה את מאזנו לשבעה שערים בעונת 2017/2018. בעונה זו שבר את שיאו האישי וכבש 30 שערי ליגה, אך סיים את העונה רק כסגן מלך שערי הליגה, אחרי מוחמד סלאח, שכבש 32 שערים. קיין נכלל בנבחרת העונה בפעם הרביעית ברציפות, וטוטנהאם סיימה את העונה במקום השלישי בטבלה. ב-8 ביוני 2018 חתם על חוזה חדש בטוטנהאם עד לשנת 2024.
ב-1 בינואר 2019 כבש קיין שער מול קארדיף, מה שהפך אותו לשחקן הראשון בהיסטוריה של הפרמייר ליג שכבש מול כל המועדונים נגדם שיחק.

קריירה בינלאומית

בצעירותו שיחק קיין בכל נבחרות הנערים והנוער של אנגליה, ובמדי הנבחרת הצעירה כבש שמונה שערים ב-14 הופעות. קיין היה זכאי גם לשחק עבור נבחרת אירלנד מכיוון שאביו אירי, ובאוגוסט 2014 זימן מאמן הנבחרת האירית את קיין לסגל, אך קיין דחה את הזימון כיוון ששאף לשחק בנבחרת אנגליה בעתיד.
במרץ 2015 זומן לראשונה לסגל נבחרת אנגליה, לקראת המשחקים מול ליטא ואיטליה במסגרת מוקדמות יורו 2016. ב-27 במרץ 2015 ערך את הופעת הבכורה שלו בנבחרת כאשר עלה כמחליף במקומו של ויין רוני במשחק נגד ליטא. 80 שניות לאחר מכן כבש את שער הבכורה שלו בנבחרת, והמשחק הסתיים בניצחון 4–0. את הקמפיין סיים קיין עם שלושה שערים, והוא זומן לסגל הנבחרת ליורו 2016, בו הודחה נבחרתו בשלב שמינית הגמר. קיין שיחק בכל משחקי הנבחרת בטורניר, אולם לא זכה לכבוש.
במוקדמות מונדיאל 2018 כבש קיין שער שוויון מול סקוטלנד, צמד מול מלטה, ושער ניצחון מול סלובניה. ב-22 במאי 2018, כחודש לפתיחת המונדיאל, מונה קיין לקפטן נבחרת אנגליה.
במשחק הפתיחה של אנגליה במונדיאל 2018 הבקיע קיין את שני השערים לזכות נבחרתו בניצחון 2–1 על תוניסיה, ובמשחק השני הבקיע שלושער בניצחון 6–1 על פנמה. בשמינית הגמר הבקיע בפנדל את השער הראשון במשחק מול קולומביה, ובבעיטות ההכרעה בעט וכבש את הפנדל הראשון לזכות אנגליה שניצחה 4–3. קיין הגיע עם הנבחרת עד חצי גמר המונדיאל, בו הפסידה לקרואטיה, וזכה בתואר מלך שערי הטורניר עם שישה שערים.

חיים אישיים

לקיין קשר זוגי ארוך עם קייטי גודלנד, אותה הכיר בבית הספר. בתם הראשונה נולדה ב-2017, והשנייה נולדה באוגוסט 2018.